CELEX: 32010D0194
Language: sl
Date: 2010-03-31 00:00:00
Title: 2010/194/: Sklep Komisije z dne 31. marca 2010 o spremembi Odločbe 2009/1/ES o odobritvi odstopanja, ki ga je zahtevala Republika Bolgarija na podlagi Odločbe 2008/477/ES o uskladitvi frekvenčnega pasu 2500 – 2690  MHz za prizemne sisteme, ki lahko v Skupnosti zagotavljajo elektronske komunikacijske storitve (notificirano pod dokumentarno številko C(2010) 1987)

1.4.2010   
            
            
               SL
            
            
               Uradni list Evropske unije
            
            
               L 86/48
            
         SKLEP KOMISIJE
   z dne 31. marca 2010
   o spremembi Odločbe 2009/1/ES o odobritvi odstopanja, ki ga je zahtevala Republika Bolgarija na podlagi Odločbe 2008/477/ES o uskladitvi frekvenčnega pasu 2 500–2 690 MHz za prizemne sisteme, ki lahko v Skupnosti zagotavljajo elektronske komunikacijske storitve
   (notificirano pod dokumentarno številko C(2010) 1987)
   (Besedilo v bolgarskem jeziku je edino verodostojno)
   (2010/194/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Evropskega parlamenta in Sveta št. 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1), zlasti člena 4(5) Odločbe,
   ob upoštevanju Odločbe Komisije 2008/477/ES z dne 13. junija 2008 o uskladitvi frekvenčnega pasu 2 500–2 690 MHz za prizemne sisteme, ki lahko v Skupnosti zagotavljajo elektronske komunikacijske storitve (2), zlasti člena 2(2) Odločbe,
   ob upoštevanju naslednjega:
   
               (1)
            
            
               Z Odločbo Komisije 2009/1/ES je bilo Republiki Bolgariji dovoljeno, da v severni Bolgariji preloži izvajanje Odločbe 2008/477/ES do 31. decembra 2009, v južni Bolgariji pa do 31. decembra 2010.
            
         
               (2)
            
            
               Republika Bolgarija je obvestila Komisijo, da zaradi nepredvidenega zmanjšanja proračunskih prihodkov v letu 2009, ki je posledica gospodarske krize, ni imela potrebnih finančnih sredstev, da bi frekvenčni pas 2 500–2 690 MHz odprla v rokih iz Odločbe 2009/1/ES (3), ga določila na neizključni podlagi in nato zagotovila za prizemne sisteme, ki lahko zagotavljajo elektronske komunikacijske storitve. Zaradi tega ta pas še vedno izključno zaseda oprema za mobilne elektronske komunikacije, ki se v Bolgariji uporablja za potrebe nacionalne varnosti.
            
         
               (3)
            
            
               Z dopisom z dne 25. novembra 2009 je zato Republika Bolgarija zaprosila za enoletno podaljšanje prehodnega odstopanja, ki je bilo odobreno z Odločbo 2009/1/ES. Bolgarija je predložila tudi poročilo o izvajanju Odločbe 2008/477/ES.
            
         
               (4)
            
            
               Bolgarija je ustrezno utemeljila svoj zahtevek za podaljšanje prehodnega odstopanja. Komisijo je obvestila, da je v letu 2009 sprejela potrebne nefinančne pripravljalne ukrepe za dodelitev novih frekvenc nacionalnim varnostnim službam v zameno za frekvenčni pas 2 500–2 690 MHz ter da bo leta 2010 imela potrebna finančna sredstva za uvedbo novega mobilnega radijskega komunikacijskega sistema, ki se bo uporabljal za namene nacionalne varnosti.
            
         
               (5)
            
            
               Člani Odbora za radiofrekvenčni spekter na seji Odbora 10. in 11. decembra 2009 niso imeli pripomb na podaljšanje prehodnega odstopanja.
            
         
               (6)
            
            
               Z zahtevanim podaljšanjem se izvajanje Odločbe 2008/477/ES ne bi po nepotrebnem preložilo, konkurenčne in regulativne razmere pa se v državah članicah ne bi neprimerno razlikovale. Zahteva je upravičena in podaljšanje prehodnega odstopanja za eno leto bi bilo smiselno, da se olajša celovito izvajanje Odločbe 2008/477/ES –
            
         SPREJELA NASLEDNJI SKLEP:
   Člen 1
   Odločba 2009/1/ES se spremeni:
   
               1.
            
            
               v členu 1 se „31. decembra 2009“ nadomesti z „31. decembra 2010“ in „31. decembra 2010“ z „31. decembra 2011“;
            
         
               2.
            
            
               v členu 3 se „16. januarja 2010“ nadomesti s „16. januarja 2011“ in „16. januarja 2011“ s „16. januarja 2012“.
            
         Člen 2
   Ta odločba je naslovljena na Republiko Bolgarijo.
   
      V Bruslju, 31. marca 2010
      
         
            Za Komisijo
         
         Neelie KROES
         
            Podpredsednica
         
      
   
   
      (1)  UL L 108, 24.4.2002, str. 1.
   
      (2)  UL L 163, 24.6.2008, str. 37.
   
      (3)  UL L 2, 6.1.2009, str. 6.